**Constancia** (en romanés: *Constanța*, pronunciado /kon'stan.ʦa/), é unha cidade de Romanía, a máis grande do condado homónimo e a capital do distrito homónimo. Antigamente chamada **Kustendje** ou **Tomis**, acolle o porto máis grande do país, no mar Negro.

Xeografía
---------

Nas inmediacións hai mananciais minerais. O mar atrae a moitos visitantes no verán. Mamaia é unha praia pechada inmediatamente polo norte.

Historia
--------

As numerosas inscripciones atopadas na cidade e a súa veciñanza mostran que Constancia atópase onde estaba situada a cidade de Tomis.

Tomis (tamén chamada Tomi) foi unha colonia grega na provincia de Escitia a beiras do mar Negro, fundada ao redor do 500 a. C. polos intercambios comerciais coas poboacións de dacios e xétas locais. Probablemente o nome deriva do grego antigo *Τόμη* que significa *corte*, *sección*. Segundo a *Biblioteca mitolóxica* de Apolodoro foi fundada por Eetes:

> 
> 
> Ante a audacia de Medea intentou alcanzar a nave (o Argos). Medea ao velo preto asasinou ao seu irmán e despedazado arroxouno ao mar. Eetes atrasouse na persecución por recoller os pedazos do neno. Entón emprendeu o regreso e enterrou os membros rescatados nun lugar ao que chamou Tomis.
> *Biblioteca mitolóxica* I, ix, 24
> 

Segundo Jordanes (e despois Casiodoro), a fundadora da cidade foi unha raíña masaxeta:

> 
> 
> Trala súa vitoria contra Ciro o Grande e habendo gañado moitos botíns aos seus inimigos, a raíña Tomiris cruzou a Moesia a cal é chamada actualmente Escitia Menor -nome prestado da Gran Escitia-, e construíu na beira moésea do mar Negro a cidade de Tomi, chamada así por ela mesma.
> 
> 

No 29 a.C. os romanos se anexionaron a zona desde a rexión dos odrisios ata máis aló do Danubio, baixo o nome de *Limes Scythicus*. No ano 8, o poeta romano Ovidio (43 a.C.-17) foi desterrado aquí por Augusto, morreu aquí oito anos máis tarde, e encomiou a cidade de Tomis nos seus poemas. Hai unha estatua de Ovidio na praza de Ovidio (Piața Ovidiu) de Constancia, en fronte do Museo de Historia (o antigo concello). A cidade foi despois incluída na provincia de Moesia e, desde a época de Diocleciano, en Escitia Menor, da cal foi a metrópole. Trala división do Imperio romano, Tomis caeu baixo o domino do Imperio bizantino.

Tomis foi posteriormente renomeada como Constantiana en honor de Constantia, a medio irmá de Constantino o Grande (274-337). A primeira vez que se usou o nome de *Κωνστάντια* («Constantia») foi en 950. A cidade estendíase cara ao mar ata a muralla de Traxano, e foi circunvalada con fortificacións. Sucesivamente formou parte do Imperio búlgaro, o principado independente de Dobrotitsa (Dobrotici) e de Valaquia baixo Mircea o Vello; Constancia caeu baixo o dominio dos otománs sobre 1419.

Unha vía férrea de Constancia a Cernavodă foi aberta en 1860. Un impresionante edificio público (orixinariamente foi un edificio portuario), foi escavado, e contén substanciais restos dun dos máis longos pavimentos de mosaico do mundo. En 1878, trala guerra de Independencia romanesa, Constancia e o resto de Dobruja Setentrional foi cedida polo Imperio otomán á Romanía. A cidade converteuse no principal porto marítimo do novo país e punto de tránsito para moitas das exportacións romanesas. En outubro de 1916, durante a primeira guerra mundial Constancia foi ocupada polas Potencias Centrais (tropas alemás, turcas e búlgaras). Segundo o tratado de Bucarest de maio de 1918, artigo 10.b (tratado que nunca foi ratificado pola Romanía), Constancia quedaba baixo o control das Potencias Centrais. A cidade foi liberada polas tropas aliadas en 1918 logo dunha triunfal ofensiva na fronte de Tesalónica que deixou a Bulgaria fóra da guerra.

Poboación
---------

Unha moza ataviada coas vestimentas tradicionais.
Aínda que a poboación de Constancia estea constituída principalmente por romaneses, existe unha importante diversidade étnica e tamén existen grupos minoritarios como os turcos, tártaros, gregos, armenios, alemáns, arumanos.

Segundo o censo de 2002, a poboación da Cidade de Constancia (o municipio) era de 310.471. A área urbana en torno a Constancia, porén, inclúe Năvodari (cunha poboación de 32.400), Ovidiu (cunhna poboación de 13.134) e Basarabi (cunha poboación de 10.857) e os municipios de Cumpăna (cunha poboación de 12.532), Lumina (cunha poboación de 7.858 en 2004), Valu lui Traian (cunha poboación de 8.824) e Agigea (cunha poboación de 5.482), incrementándose o total da poboación da súa área urbana a 401.613.

| Etnicidade | 1853 | 2002 | 2011  |
| --- | --- | --- | --- |
| Total | 5.204 | 310.471 | 254,693 |
| Romaneses | 279 (5.4%) | 286.332 (92.2%) | 230,969 (90.68%) |
| Tártaros | 1,853 (35.6%) | 8.724 (2.8%) | 7,379 (2.9%) |
| Gregos | 1.542 (29.6%) | 546 (0.17%) | N/A |
| Turcos | 104 (2.0%) | 9.018 (2.9%) | 6,693 (2.6%) |
| Búlgaros | 342 (6.5%) | 48 (0.01%) | N/A |
| Xudeus | 344 (6.6%) | 44 (0.01%) | N/A |
| Xitanos | 127 (2.4%) | 2.962 (0.95%) | 2,108 (0.83%) |

Transporte
----------

Autovía A2 cara Constancia.

|  | Aeroporto | Código IATA | Código OACI |
| --- | --- | --- | --- |
|  | Aeroporto Internacional Mihail Kogălniceanu | **CND** | **LRCK** |

A inauguración, en 1895, do ferrocarril a Bucarest, o cal cruza o Danubio por unha ponte en Cernavodă, conduciu a Constancia a un considerable tránsito comercial de gran e petróleo, en gran parte exportados; carbón e coque encabezan a lista das importacións, seguidas de maquinaria, ferro, e tecidos de algodón e la.

A autovía A2, que une Constancia con Bucarest está case completada, actualmente, vai desde Bucarest ata Fetești e está planeado inaugurar o tramo ata Constancia proximamente.

O porto da cidade, cun faro na entrada, está ben protexido fronte aos ventos do norte, pero algúns desde o sur, sueste e suroeste provocan ás veces serios perigos. A escuadra da frota romanesa do mar Negro está estacionada aquí. Unha longa canle conecta o mar Negro, en Constancia co Danubio.

O sistema de transporte público de Constancia lévao *Regia Autonomă de Transport în Común Constanța* (RATC), e consta de 17 liñas de autobús, 2 liñas de tranvía e 2 liñas de trolebús. Nos anos 2000, a cidade trouxo 130 novos autobuses MAZ, para volver a empregar os envellecidos autobuses DAC. O 90% dos autobuses da frota son actualmente novos, e polo xeral están pintados en cores brillantes, como rosa, amarelo e verde.

Deportes
--------

| Equipo | Deporte | Competición | Estadio | Creación |
| --- | --- | --- | --- | --- |
| FC Viitorul Constanța |  Fútbol | Liga I | Stadionul Farul | 2009 |
| FC Farul Constanța |  Fútbol | Liga II | Stadionul Farul | 1920 |

Educación
---------

* Universitatea Ovidius
* Universitatea Maritima din Constanța
* Academia Navala "Mircea cel Bătrân"

Cidades irmandadas
------------------

Vista da zona turística en 1988.
Vista de Constancia na actualidade, co porto ao fondo.
Constancia está irmandada coas seguintes cidades:

* Exipto Alexandría
* Francia Boulogne-sur-Mer
* Francia Brest
* Bulgaria Dobrich
* Istambul
* Grecia Heraklion
* Esmirna
* Cuba  A Habana
* Latakia
* Mobile
* Ucraína Odesa
* Países Baixos Rotterdam
* Santos
* República Popular da China Shanghai
* Líbano Sidón
* Italia Sulmona
* Grecia Tesalónica
* Italia Trapani
* Finlandia Turku
* Yokohama

Notas
-----

1. ↑  Benigno Fernández Salgado (edición) (2004). *Dicionario Galaxia de usos e dificultades da lingua galega*. Editorial Galaxia. p. 1304. ISBN 9788482887524.
2. ↑  "The origin and deeds of the Goths". Arquivado dende o orixinal o 24 de abril de 2006. Consultado o 26 de xaneiro de 2014.
3. ↑  Robert Stănciugel and Liliana Monica Bălașa, *Dobrogea în Secolele VII-XIX. Evoluție istorică*, Bucharest, 2005; pg. 202
4. ↑  2002 census results
5. ↑  "Copia arquivada". Arquivado dende o orixinal o 26 de decembro de 2018. Consultado o 26 de xaneiro de 2014.
6. ↑  "Copia arquivada". Arquivado dende o orixinal o 26 de xullo de 2014. Consultado o 03 de outubro de 2014.

|  |  |
| --- | --- |
| Control de autoridades | 
* Wd: Q79808
* WorldCat
* VIAF: 157198291
* BNE: XX462371
* BNF: 152917514
* BRE: 2092177
* DARE: 21389
* EBID: ID
* FAST: 1333268
* GEC: 0019556
* GeoNames: 8334667
* GND: 4096764-5
* LCCN: n87812880
* NKC: ge117443
* OSM: 10169729
* SUDOC: 035466669

 |